Beurtkrag Dinsdag weer ingestel(Argieffoto) Te midde van die bibberweer wat tans oor groot dele van die land heers, het Eskom aangekondig dat hy Dinsdag weer beurtkrag gaan instel. Fase 2 sal van 17:00 tot 22:00 geld. Eskom sê die beurtkrag word genoodsaak weens vertragings om opwekkingseenhede by Kusile en Majuba weer aanlyn te bring. “Die beperkings word vererger deur die hoë winteraanvraag wat deur die kouer temperature veroorsaak word.” Kapasiteit van 15 498 MW is tans weens onbeplande herstelwerk nie beskikbaar nie, terwyl 1 273 MW weens beplande instandhoudingswerk uit die netwerk gehaal is. Eskom waarsku dat die waarskynlikheid van beurtkrag die res van die week hoog bly omdat die kragnetwerk steeds onder druk en kwesbaar is. Die kragvoorsiener het ŉ beroep op verbruikers gedoen om hul kragverbruik te verminder, veral tussen 17:00 en 22:00 wanneer die vraag na krag in die winter die hoogste is.